Namanganda to'rtta mashina ishtirokida YTH sodir bo'ldi

Namangan shahrida 27 mart kuni to'rtta mashina ishtirokida yo'l-transport hodisasi sodir bo'ldi. Bu haqda viloyat Yo'l harakati xavfsizligi boshqarmasi axborot xizmati xabar berdi.
Qayd etilishicha, soat 19:30 da Boburshoh ko'chasida harakatlanayotgan “Nexia” yo'lning belgilanmagan qismida piyodaga yo'l bergan. Bu paytda bir yo'nalishda harakatlanayotgan “Matiz” “Nexia”ning orqa qismiga kelib urilgan.
Zarb oqibatida “Matiz” qarama-qarshi yo'nalishga o'tib, “Damas” va “Lacetti” avtomashinalari bilan to'qnashgan. “Matiz” haydovchisi to'qnashuv oqibatida tan jarohati olgan va shifoxonaga yotqizilgan. YTH oqibatida boshqa tan jarohati olganlar yo'q.
Eslatib o'tamiz, Toshkentning Yunusobod tumani Ahmad Donish ko'chasida 25 mart kuni soat 16:15 da beshta avtomobil ishtirokida yo'l-transport hodisasi sodir bo'lgani haqida xabar berilgandi.